CELEX: 32013D0340
Language: el
Date: 2013-06-27 00:00:00
Title: 2013/340/ΕΕ: Εκτελεστική απόφαση της Επιτροπής, της 27ης Ιουνίου 2013 , για την τροποποίηση της απόφασης 2008/855/ΕΚ σχετικά με μέτρα ελέγχου της υγείας των ζώων όσον αφορά την κλασική πανώλη των χοίρων στην Κροατία [κοινοποιηθείσα υπό τον αριθμό C(2013) 3932]  Κείμενο που παρουσιάζει ενδιαφέρον για τον ΕΟΧ

29.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 179/96
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 27ης Ιουνίου 2013
   για την τροποποίηση της απόφασης 2008/855/ΕΚ σχετικά με μέτρα ελέγχου της υγείας των ζώων όσον αφορά την κλασική πανώλη των χοίρων στην Κροατία
   [κοινοποιηθείσα υπό τον αριθμό C(2013) 3932]
   (Κείμενο που παρουσιάζει ενδιαφέρον για τον ΕΟΧ)
   (2013/340/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
   Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
   Εκτιμώντας τα ακόλουθα:
   
               (1)
            
            
               Στην απόφαση 2008/855/ΕΚ της Επιτροπής, της 3ης Νοεμβρίου 2008, σχετικά με μέτρα ελέγχου της υγείας των ζώων όσον αφορά την κλασική πανώλη των χοίρων σε ορισμένα κράτη μέλη (3) θεσπίζονται ορισμένα μέτρα ελέγχου που αφορούν την κλασική πανώλη των χοίρων στα κράτη μέλη ή σε περιφέρειές τους που ορίζονται στο παράρτημα της εν λόγω απόφασης. Στα κράτη μέλη ή σε περιοχές τους έχουν καταγραφεί διαφορετικές επιδημιολογικές καταστάσεις όσον αφορά την κλασική πανώλη των χοίρων. Το παράρτημα της απόφασης 2008/855/ΕΚ αποτελείται συνεπώς από τρία μέρη. Στο καθένα από αυτά απαριθμούνται οι περιοχές των κρατών μελών στις οποίες ισχύουν διαφορετικά μέτρα ανάλογα με την επιδημιολογική κατάστασή τους.
            
         
               (2)
            
            
               Σύμφωνα με την απόφαση 2008/855/ΕΚ, τα κράτη μέλη οφείλουν να εξασφαλίζουν ότι αποστέλλονται ζώντες χοίροι από την επικράτειά τους προς άλλα κράτη μέλη, μόνον εάν οι χοίροι αυτοί προέρχονται από περιοχές που δεν περιλαμβάνονται στον κατάλογο του παραρτήματος της εν λόγω απόφασης.
            
         
               (3)
            
            
               Στο μέρος I του παραρτήματος της απόφασης 2008/855/ΕΚ απαριθμούνται τα κράτη μέλη και οι περιοχές όπου η επιδημιολογική κατάσταση όσον αφορά την κλασική πανώλη των χοίρων είναι πιο ευνοϊκή. Κατά συνέπεια, η απόφαση 2008/855/ΕΚ ορίζει ότι η αποστολή ζώντων χοίρων από εκμεταλλεύσεις που βρίσκονται στις περιοχές οι οποίες περιλαμβάνονται στο μέρος I του παραρτήματος προς εκμεταλλεύσεις ή σφαγεία που βρίσκονται σε περιοχές που περιλαμβάνονται σε αυτό το μέρος του παραρτήματος και ανήκουν σε άλλο κράτος μέλος μπορεί να επιτραπεί από το κράτος μέλος αποστολής με την προϋπόθεση ότι πληρούνται ορισμένες προϋποθέσεις. Επιπλέον, το νωπό κρέας χοίρων από εκμεταλλεύσεις που βρίσκονται στις περιοχές αυτές, καθώς και τα παρασκευάσματα κρέατος και τα προϊόντα κρέατος που αποτελούνται από ή περιέχουν κρέας από τους χοίρους αυτούς είναι δυνατό να αποστέλλονται προς άλλα κράτη μέλη.
            
         
               (4)
            
            
               Στην Κροατία εντοπίστηκε για τελευταία φορά εστία κλασικής πανώλης των χοίρων σε οικόσιτους χοίρους το 2008. Ωστόσο, οροθετικά περιστατικά σε άγρια αγριογούρουνα εντοπίστηκαν και κατά την κυνηγετική περίοδο 2012-2013. Η Κροατία υπέβαλε κατάλληλα μέτρα για την καταπολέμηση της κλασικής πανώλης των χοίρων, σύμφωνα με τα μέτρα που προβλέπονται στην οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων (4), και την παρούσα στιγμή διαθέτει πρόγραμμα εκρίζωσης της ασθένειας.
            
         
               (5)
            
            
               Η Κροατία αναμένεται να προσχωρήσει στην Ένωση την 1η Ιουλίου 2013. Δεδομένης της επιδημιολογικής κατάστασης στη χώρα αυτή όσον αφορά την κλασική πανώλη των χοίρων, είναι σκόπιμο να θεσπιστούν μέτρα για την καταπολέμηση της κλασικής πανώλης των χοίρων στην επικράτειά της, προκειμένου να αποτραπεί η εξάπλωση της νόσου σε άλλες περιοχές της Ένωσης. Με βάση τις πληροφορίες που παρείχε η αρμόδια αρχή της Κροατίας, είναι σκόπιμο να περιληφθεί το έδαφος των επαρχιών Karlovac, Sisak-Moslavina, Slavonski Brod-Posavina και Vukovar-Srijem στο μέρος I του παραρτήματος της απόφασης 2008/855/ΕΚ.
            
         
               (6)
            
            
               Η απόφαση 2008/855/ΕΚ θα πρέπει, συνεπώς, να τροποποιηθεί αναλόγως.
            
         
               (7)
            
            
               Η παρούσα συμφωνία τίθεται σε ισχύ την ημερομηνία προσχώρησης της Κροατίας στην Ευρωπαϊκή Ένωση.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο μέρος I του παραρτήματος της απόφασης 2008/855/ΕΚ προστίθεται η ακόλουθη εγγραφή:
   
      «Κροατία
      
      Το έδαφος των επαρχιών Karlovac, Sisak-Moslavina, Slavonski Brod-Posavina και Vukovar-Srijem.».
   
   Άρθρο 2
   Η παρούσα απόφαση εφαρμόζεται από την ημερομηνία έναρξης ισχύος της Συνθήκης προσχώρησης της Κροατίας.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 27 Ιουνίου 2013.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  ΕΕ L 395 της 30.12.1989, σ. 13.
   
      (2)  ΕΕ L 224 της 18.8.1990, σ. 29.
   
      (3)  ΕΕ L 302 της 13.11.2008, σ. 19.
   
      (4)  ΕΕ L 316 της 1.12.2001, σ. 5.